ഉത്തര്പ്രദേശിലെ മൊറാദാബാദില് ഹിന്ദു കുടുംബങ്ങള് പേടിച്ച് കൂട്ടത്തോടെ നാടുവിടുന്നു, കാരണം ഞെട്ടിപ്പിക്കുന്നത് മൊറാദാബാദ്: ഉത്തര്പ്രദേശിലെ മൊറാദാബാദില് നിന്ന് ഹിന്ദു കുടുംബങ്ങള് കൂട്ടത്തോടെ പലായനം ചെയ്യുന്നതായി റിപ്പോര്ട്ട്. മൊറാദാബാദില് ലജ്പത് നഗറിലെ ശിവമന്ദിര് കോളനിയിലെ 81 കുടുംബങ്ങളാണ് തങ്ങളുടെ വീടുകളും സ്വത്തുക്കളും വില്ക്കാനുണ്ടെന്ന് കാട്ടി വീടിനുമുന്നില് പോസ്റ്ററുകള് പതിച്ചിട്ടുള്ളത്. സോഷ്യല്മീഡിയയില് ദൃശ്യങ്ങള് പ്രചരിച്ചതോടെയാണ് സംഭവം പുറംലോകം അറിയുന്നത്. ഒരു ദേശീയ മാദ്ധ്യമമാണ് ഇക്കാര്യം റിപ്പോര്ട്ടുചെയ്തത്. അന്യ സമുദായക്കാരായ അയല്വാസികളുടെ ഉപദ്രവം സഹിക്കാനാവാതെയാണ് കുടുംബങ്ങള് കോളനിയില് നിന്ന് കുടിയൊഴിയുന്നതെന്നാണ് റിപ്പോര്ട്ടുകള് സൂചിപ്പിക്കുന്നത്. മാംസാഹാരത്തിന്റെ അവശിഷ്ടങ്ങള് വീടിനുമുന്നിലേക്ക് വലിച്ചെറിയുന്നതും വീടുകള്ക്ക് മുന്നില് വച്ച് ഇറച്ചിവെട്ടുന്നതും പതിവാണെന്നും റിപ്പോര്ട്ടില് പറയുന്നുണ്ട്. ഗുണ്ടകളുടെ ശല്യവും ഉണ്ടത്രേ. അന്യ സമുദായക്കാര്ക്ക് കിട്ടുന്ന വിലയ്ക്ക് വീടുവിറ്റാണ് പലരും സ്ഥലം വിടുന്നത്. എന്നാല് റിപ്പോര്ട്ടുകളില് വാസ്തവം ഇല്ലെന്നാണ് പൊലീസ് ഭാഷ്യം. ചിലര് വീടുവിറ്റു എന്നത് ശരിതന്നെയാണ്. എന്നാല് അതിന് പറയുന്ന കാരണം സോഷ്യല് മീഡിയയില് പ്രചരിക്കുന്നതല്ലെന്നാണ് പൊലീസ് പറയുന്നത്. പലരും വീടുവിറ്റത് മാര്ക്കറ്റ് വിലയെക്കാള് കൂടിയ വിലയ്ക്കാണെന്നും പൊലീസ് വ്യക്തമാക്കി. വ്യാജ പ്രസ്താവനകളിലൂട സാമുദിയ സംഘര്ഷം ഉണ്ടാക്കാന് ശ്രമിക്കുന്നവര്ക്കെതിരെ ശക്തമായ നടപടി എടുക്കുമെന്നും പൊലീസ് അറിയിച്ചിട്ടുണ്ട്. ഇത്തരം പ്രവര്ത്തനങ്ങള് നടത്തുന്നവരെ കണ്ടുപിടിക്കാനുള്ള ശ്രമങ്ങളും തുടങ്ങിയിട്ടുണ്ട്.